Nóg ‘n skool naby Malamulele aan die brand gesteek‘n Gebou by ‘n hoërskool in Malamulele is Maandagaand, 2 Februarie 2015 moontlik aan die brand gesteek Foto: Twitter ŉ Skool in Khakhanwa, naby Malamulele, is gedeeltelik verwoes in ŉ brand, het die polisie in Limpopo Donderdag gesê. “Vyf klaskamers en die hoof se kantoor is Woensdagaand in die brand beskadig,” het kol. Ronel Otto, woordvoerder van die polisie, gesê. “Niemand is nog in verband met die voorval in hegtenis geneem nie en die polisie is reeds in die gebied ontplooi.” Dit is die vierde skool wat aan die brand gesteek word tydens die afgelope paar dae se gewelddadige betogings in die gebied. ŉ Gedeelte van Malamulele High School is Maandagaand aan die brand gesteek. Nog ŉ skool, sowat 40 km buite Malamulele in Gikana, is Dinsdag aan die brand gesteek. ŉ Derde skool is naby Xikunda aan die brand gesteek. Otto het gesê die moontlikheid van brandstigting kan nie uitgeskakel word nie. Malamulele was Donderdagoggend kalm. Daar is ŉ swaar polisieteenwoordigheid in die dorp as gevolg van die betogings. Die inwoners eis hul eie munisipaliteit. Die Munisipale Afbakeningsraad het egter Vrydag gesê Malamulele kwalifiseer nie vir sy eie munisipaliteit nie. Inwoners het die paaie versper en bande aan die brand gesteek. Die inwoners voer aan die Thulamela-munisipaliteit lewer hoofsaaklik dienste aan gebiede waar Tshivenda-sprekers bly, en nie aan die Xitsonga-sprekers in Malamulele nie.